
Text rozhodnutia
Súd: Krajský súd Žilina Spisová značka: 25Sd/127/2014 Identifikačné číslo súdneho spisu: 5014200567 Dátum vydania rozhodnutia: 17. 07. 2014 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2014:5014200567.1 Uznesenie Krajský súd v Žiline, v právnej veci navrhovateľky: I. N., nar. XX. 2. XXXX, r. č.: XXXXXX/XXXX, bytom R., T. F. XXXX/XX, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o invalidný dôchodok, takto r o z h o d o l : Súd konanie z a s t a v u j e . Odporkyni náhradu trov konania n e p r i z n á v a . o d ô v o d n e n i e : Odporkyňa napadnutým rozhodnutím č. XXX XXX XXXX X zo dňa 31. januára 2014 podľa § 70 ods. 1 Zákona o sociálnom poistení v znení neskorších predpisov zamietla žiadosť navrhovateľky o invalidný dôchodok zo dňa 8. januára 2014. Proti rozhodnutiu odporkyne podala navrhovateľka včas opravný prostriedok, v ktorom namietala zlý zdravotný stav. Na základe podaného opravného prostriedku bol zdravotný stav navrhovateľky opätovne posúdený posudkovým lekárom sociálneho poistenia odporkyne, pobočky Žilina dňa 31. marca 2014 a posudkovým lekárom sociálneho poistenia odporkyne, ústredie dňa 29. apríla 2014. Podľa posudku posudkového lekára ústredie navrhovateľka nie je invalidná podľa § 71 ods. 1 Zákona o sociálnom poistení, lebo má mieru poklesu schopnosti vykonávať zárobkovú činnosť 35 % v porovnaní so zdravou fyzickou osobou. Druhostupňový posudkový lekár sociálneho poistenia MUDr. Šedo v lekárskej správe zo dňa 29. apríla 2014 uviedol: V odvolacom konaní sme sa oboznámili s celou doručenou zdravotnou dokumentáciou, so všetkými predloženými odbornými nálezmi, vykonali sme vlastné vyšetrenie. V popredí zdravotných ťažkostí je t. č. obmedzenie hybnosti pravej HK u pravačky. Na psychiatrii sa t. č. už nelieči (posledné vyšetrenie v 11/2013), preto meníme rozhodujúce zdravotné postihnutie, ktorým je obmedzenie pohyblivosti ramenného kĺbu po zlomenine pravej ramennej kosti. Zlomenina je zhojená v priaznivom postavení, ochorenie preto nemožno zaradiť do kap. XV., G, 9, ale možno ju zaradiť do pol. 6 - obmedzenie pohyblivosti ramenného kĺbu na dominantnej končatine s MPSVZČ na hornej hranici rozpätia t. j. 25 %. Svalstvo pravého ramenného kĺbu bez známok hypotrofie, so stredne obmedzenou hybnosťou. Ostatné kĺby pravej HK vrátane lakťového kĺbu sú s fyziologickým rozsahom pohybov (hybnosť meraná pomocou ortopéd, uhlomera). Ostatné ochorenia uvedené v diagnostických záveroch svojou mierou neprevyšujú rozhodujúce zdravotné postihnutie, pri hodnotení vzájomných súvislostí majú vplyv na zárobkovú činnosť, preto MPSVZČ zvyšujeme o 10 %. Celková miera poklesu schopnosti vykonávať zárobkovú činnosť nie je 30 %, ale je 35 % (M75/Kap. XV., G, 6.b). Na pojednávaní navrhovateľka vzhľadom na záver druhostupňového posudkového lekára zobrala opravný prostriedok späť a súhlasila s tým, aby súd konanie vo veci zastavil. S poukazom na dispozitívny úkon navrhovateľky súd konanie zastavil v súlade s ust. § 250d ods. 3 O.s.p. v spojení s ust. § 250h ods. 2 O.s.p.. O trovách konania súd rozhodol primerane podľa ust. § 250h ods. 2 O.s.p. v spojení s ust. § 250l ods. 2 O.s.p., podľa ktorého, až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. V predmetnom konaní žalovanému správnemu orgánu trovy konania nevznikli, preto o ich náhrade súd rozhodol tak, ako je uvedené vo výrokovej časti tohto rozhodnutia (odporkyni náhradu trov konania nepriznáva). Poučenie: Proti tomuto uzneseniu j e p r í p u s t n é odvolanie do 15 dní odo dňa jeho doručenia prostredníctvom Krajského súdu v Žiline na Najvyšší súd Slovenskej republiky v Bratislave, písomne v 3 vyhotoveniach. Vzhľadom k tomu, že sa účastníci konania vzdali práva podať odvolanie proti vyhlásenému rozhodnutiu, toto nadobudne právoplatnosť dňom doručenia poslednému z nich.

